Odôvodnenie

A.	Všeobecná časť

Ministerstvo práce, sociálnych vecí a rodiny Slovenskej republiky v súvislosti s návrhom zákona, ktorým zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej len „návrh zákona“), ktorý je v súčasnosti v legislatívnom procese, predkladá na informáciu návrh vyhlášky ktorou sa vykonávajú niektoré ustanovenia zákona č. 305/2005  Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov (ďalej len „návrh vyhlášky“). 
Návrh vyhlášky sa predkladá na základe § 97 návrhu (novelizačný bod 122). Dôvodom na predloženie novej vyhlášky je osobitne navrhovaná zmena niektorých ustanovení v samotnom návrhu zákona, zmena taxatívne uvedených súm v súčasnej vyhláške, ako aj potreba premietnuť niektoré praktické skúsenosti s aplikáciou súčasnej vyhlášky, osobitne v časti podrobnosti o podávaní žiadostí o udelenie akreditácie. Návrh vyhlášky zároveň vychádza z predpokladu zmeny v organizačnej skladbe detských domovov, kde sa predpokladá pri zachovaní súčasnej kapacity detských domovov výrazný posun organizačných zložiek, ktorými sú samostatné skupiny a špecializované samostatné skupiny smerom k vyššiemu počtu profesionálnych rodín.  Návrh vyhlášky má o. i. za cieľ podporiť návrh zákona,  ktorého ambíciou je v utvoriť legislatívne podmienky na výrazné zlepšenie podmienok detí, ktoré nemôžu vyrastať vo vlastnej rodine, resp. v náhradnej rodine.    
              Aj napriek tomu, že návrh vyhlášky predpokladá zvýšenie výdavkov najmä v oblasti profesionálnych rodín, pri nenavŕšení počtu kapacity v detských domovoch  bude zvýšenie výdavkov v roku 2009 a medziročné zvýšenie výdavkov vyplývajúcich z predloženého návrhu vyhlášky zabezpečené z kapitoly Ministerstva práce, sociálnych vecí a rodiny Slovenskej republiky v rámci schválených výdavkov  na roky 2009 až 2011. 
Návrh vyhlášky je v súlade s ústavou, so zákonom č. 305/2005  Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov a ďalšími všeobecne záväznými právnymi predpismi.

B. Osobitná časť 
K § 1 
Návrh ustanovenia určuje  počet detí v profesionálnej rodine, oproti súčasnej vyhláške sa navrhuje ustanoviť, aby profesionálna rodina v každom prípade poskytovala starostlivosť aspoň jednému dieťaťu (v prípade, ak sú profesionálni rodičia manželia dvom). Návrh má za cieľ vyhnúť sa situácii, keď by profesionálna rodina poskytovala starostlivosť výlučne plnoletým.       

 K § 2  
V ustanovení sa navrhuje výrazná zmena oproti súčasnosti, t.j. zmena v súčasnosti taxatívne zavedených súm výdavkov na deti a mladých dospelých (nezaopatrených) v profesionálnej rodine na určenie súm v násobkoch životného minima na nezaopatrené dieťaťa. Navyše sa navrhuje  zvýšenie výšky úhrady výdavkov na deti a mladých dospelých v profesionálnych rodinách, nakoľko súčasné sumy neboli menené od roku 1997  a sú z tohto dôvodu v súčasnosti nedostatočné. Ustanovenie výšky výdavkov ako násobok sumy životného minima podľa veku dieťaťa  umožní zároveň valorizáciu výšky výdavkov na dieťaťa.  

Nárast výšky úhrady výdavkov na deti a mladých dospelých v profesionálnych rodinách
Vek detí	staré	návrh	násobok	rozdiel	Ročný nárast/dieťa	Počet detí	suma	
Do 10	3 000	4 920	2 násobok	1 920	23 040	170	3916800	
10-15	3 500	5 658	2,3 násobku	2158	25 896	166	4298736	
Nad 15	4 000	7 380	3 násobok	3 380	40 560	64	2595840	
súčty						400	10811376	

Z rovnakého dôvodu sa navrhuje   obdobná zmena pri určení výšky úhrady výdavkov na bývanie dieťaťa alebo mladého dospelého v profesionálnej rodine. Zvýšenie výšky úhrady výdavkov na bývanie dieťaťa alebo mladého dospelého v profesionálnej rodine sa navrhuje  zo sumy 4 000 Sk na sumu 2,5 násobku životného minima pre nezaopatrené dieťa, čo od 1.7.2008 predstavuje sumu 6 150 Sk na jedno dieťa alebo mladého dospelého. Pre 400 detí predstavuje ročné zvýšenie o sumu 860 000 Sk (28 547 euro). 
	Navrhuje sa aj ustanoviť bližšie podrobnosti o základnom vybavení a ďalšom vybavení detí v profesionálnych rodinách. Nie je cieľom predkladateľa ustanovovať normatívy na dieťa, ale navrhuje sa  v rovine najmä ustanoviť základné vybavenie, ktoré  detský domov poskytuje svojej profesionálnej rodine na dieťa. Zároveň sa navrhuje vzhľadom na aplikačnú prax (zmena v návrhu zákona), aby detský domov okrem  výdavkov a základného vybavenia hradil aj zvýšené náklady na dieťa v profesionálnej rodine (lieky, pomôcky, hračky, plienky, aktívny šport a pod). Vzor evidencie výdavkov je uvedený             v prílohe 1č. návrhu vyhlášky.
	
K § 3 

	Navrhujú sa počty detí a mladých dospelých v samostatných diagnostických skupinách, v samostatných skupinách, v špecializovaných samostatných skupinách, v samostatných skupinách pre mladých dospelých a v samostatných skupinách pre maloleté matky s deťmi. Oproti súčasnej úprave je zmenou samostatná skupina pre maloleté matky s deťmi – navrhuje sa, aby v jednej skupine bolo najviac päť maloletých matiek bez obmedzenia počtu ich detí a tiež počet detí v  špecializovanej samostatnej skupine pre deti zdravotne ťažko postihnuté a s rôznymi zdravotnými problémami sa navrhuje určiť najviac na šesť.  V návrhu na určenie počtu zamestnancov sa nenavrhujú výraznejšie zmeny oproti súčasnému stavu. 

K § 4 a 5

Navrhuje sa upraviť stravnú jednotku  v percentách sumy životného minima pre nezaopatrené dieťa a návrh  predstavuje oproti súčasnosti zvýšenie dennej stravnej jednotky priemerne o 4,50 Sk pre všetky vekové skupiny detí.  Rozpätie súm stravnej jednotky umožňuje, tak ako v súčasnosti, zohľadniť regionálne a sezónne rozdiely v cenách potravín. Zachováva sa súčasná konštrukcia stravnej jednotky v prípade diétnej stravy, počas sviatkov a rekreačnej činnosti. Zároveň sa navrhuje oproti súčasnosti zvýšenie stravnej jednotky o 25 % na maloletého bez sprievodu, nakoľko je potrebné zohľadniť kultúrne a náboženské zvyky v stravovaní maloletých bez sprievodu. 
K § 6  až  8
Ustanovenie výšky úhrady za stravovanie a bývanie,  mechanizmus úschovy cenných vecí v detskom domove a určenie výšky vreckového dieťaťa a mladého dospelého je  prebraté zo súčasnej vyhlášky.  

K § 9 a 10	
	Navrhuje sa, aby súčasťou vyhlášky boli aj vzory žiadosti žiadateľov o akreditáciu. Zároveň sa navrhuje v súvislosti s navrhovanými zmenami v ustanoveniach zákona upravujúcich oblasť akreditácie   precíznejšia úprava obsahových náležitostí žiadosti o akreditáciu. Toto ustanovenie reaguje na potrebu praxe a vychádza z poznatkov akreditačnej komisie, ktorá zaznamenáva u niektorých žiadateľov nízku úroveň predkladaných žiadostí. Precizovanie obsahových náležitostí ma za cieľ predísť najmä predlžovaniu  správneho  konania z dôvodu prerušenia konania za účelom doplnenia náležitostí žiadosti osobitne v častiach   popisu opatrení, metód, techník a postupov, vrátane  rôznych programov, 	špecifikácie  cieľovej skupiny klientov, (veku, počtu, špecializácie na určitú skupinu klientov). Zároveň sa navrhuje doriešiť problém overenia zodpovedajúcich hygienických podmienok v prípade, že sú opatrenia vykonávané v rodinnom prostredí, náhradnom rodinnom prostredí, otvorenom prostredí  prípadne ide o pobytový program v prírode a pod., keď je zrejmé, že nie je možné doložiť k žiadosti potvrdenie od hygienika.     
K § 11
V úprave overenia odbornej spôsobilosti žiadateľa o akreditáciu sa navrhuje prevziať súčasnú právnu úpravu a zároveň sa navrhuje, aby bolo bližšie upravené aj technické zaznamenávanie overenia znalostí  zvukovým záznamom.  
K § 12   
Navrhuje sa zrušenie  vyhlášky Ministerstva práce, sociálnych vecí a rodiny Slovenskej republiky č. 390/2005 Z. z., ktorou sa vykonávajú niektoré ustanovenia zákona č. 305/2005 Z. z. o sociálnoprávnej ochrane detí a o sociálnej kuratele a o zmene doplnení niektorých  zákonov.   
K §  13
Navrhuje sa rovnaká účinnosť ako návrhu zákona , t.j.  od 1. januára 2009.